Consideraţii referitoare la stabilirea datei alegerilor prezidenţiale, parlamentare şi locale în SUA

ABSTRACT

Studiul comparativ referitor la legislaţia care reglementează stabilirea datei alegerilor în Statele Unite ale Americii şi România arată că această legislaţie este specifică, determinată de numeroşi factori social-istorici şi culturali.

Din scurta cercetare întreprinsă, care a luat în considerare contribuţiile teoretice ale unor specialişti de marcă, a rezultat că un rol esenţial în explicarea acestor deosebiri importante l-au avut caracteristicile unice ale sistemului politic, determinate, mai ales, de federalismul specific şi de particularităţile democraţiei americane. Specific acestui sistem politic este sistemul de vot diferit utilizat pentru alegerea celor două Camere ale Congresului şi organizarea unor alegeri legislative la jumătatea mandatului prezidenţial, cu scopul de a reconfigura politic o parte a legislativului, dar şi o parte a puterilor locale. Istoria politică americană arată că, de multe ori, acest sprijin s-a schimbat, Preşedintele fiind nevoit să continue mandatul în condiţii de coabitare politică. 

Procesul electoral specific american, marcat de puternicul caracter federal al statului,  cuprinde date şi proceduri diferite, specifice fiecărui stat component al federaţiei, dar şi necesitatea defăşurării unor etape ale procesului legislativ la o data fixă, valabilă pentru întreg teritoriul SUA, aşa cum este votul pentru desemnarea electorilor în Colegiul Electoral, al organizării votului popular acordat viitorului Preşedinte al SUA.

Cele două sisteme politice foarte diferite, din motive social-istorice, dar şi ca mod de organizare administrativ-teritorială, au, istoric, unele similitudini legate de faptul că în ambele ţări Senatul şi Camera Deputaţilor au fost alese prin sisteme de vot diferite, mandate de durată diferită, având funcţii relativ diferite şi, de aceea, date diferite de desfăşurare a alegerilor. 

În Statele Unite ale Americii, Election Day este o zi stabilită şi respectată prin tradiţie, referindu-se la organizarea unei etape necesare continuării procesului electoral american de ansamblu. 

Problema stabilirii unei date fixe la care se desfăşoară alegerile prezidenţiale şi alte tipuri de alegeri, în funcţie de reglementările electorale ale fiecărui stat, rămâne o temă de dezbateri intense în SUA.   

1. Un sistem electoral determinat de particularităţile unui sistem politic unic

Constituţia Statelor Unite ale Americii  prevede modul de desfăşurare a alegerilor prezidenţiale (Articolul 2, secţiunea 1) şi legislative, precizând că alegerile prezidenţiale trebuie să aibă loc în aceeaşi zi, în toată ţara, şi că alegerile pentru Congres sau alte organisme locale pot să aibă loc în zile diferite (Articolul 1, Secţiunea 4)
. Constituţia precizează, de asemenea, că alegerile pentru Camera Reprezentanţilor se desfăşoară prin vot direct sau popular, precum şi faptul că alegerea membrilor Senatului şi a Preşedintelui/Vicepreşedintelui se fac prin vot indirect. 

Procedura alegerii Preşedintelui SUA prin vot indirect, descrisă în Articolul 2 al Constituţiei, a impus ca acordarea votului popular, una din etapele importante prevăzute de procedură, să aibă loc în aceeaşi zi, pe tot teritoriul SUA. Potrivit Constituţiei SUA, dreptul de a organiza alegeri este specificat, dar metoda şi locul de desfăşurare sunt lăsate la libera alegere a statele membre, Congresul având puterea de a modifica regulamentele lor. 
Sistemul politic american este rezultatul unei istorii şi al unei culturi specifice, impregnate de valorile fondatoare, menţionate de Constituţia americană. Factori istorici, geografici, religioşi de o deosebită complexitate au dus la constituirea unei societăţi specifice, a unui sistem politic care se distinge prin unicitatea sa.
Particularităţile sistemului politic american au determinat specificul sistemului electoral, a modului în care sunt alese organele legislative, executive şi puterile locale. În procesul electoral, un rol deosebit l-a avut cultura americană a descentralizării şi a gestionării locale, rezultante ale federalismului de tip american. 
De-a lungul istoriei, federalismul, termen ce nu este menţionat explicit în Constituţie, a devenit caracteristica esenţială a sistemului politic american, bazat pe descentralizarea şi autonomia statelor federale şi a comunităţilor locale. Ca stat federal, Statele Unite ale Americii poate fi caracterizat prin următoarele trăsături: autonomia constituţională a fiecărui stat; larga manifestare a iniţiativei populare; descentralizarea administrativă.
Constituţia Statelor Unite a preluat valorile înscrise în Declaraţia de Independenţă din 1776, care făcea referire la principalele drepturi inalienabile ale cetăţenilor americani: libertatea, egalitatea, dreptul la căutarea fericirii şi necesitatea consimţământului celor guvernaţi ca sursă a legitimităţii guvernanţilor. 

În Constituţie se prevede că legile adoptate de Congres şi Tratatele reprezintă legea supremă (Supreme Law of the Land), că dreptul federal prevalează asupra dreptului statelor. Conform Constituţiei, puterea federală are competenţe în domeniul relaţiilor internaţionale, întreţinerii trupelor, declarării războiului, are dreptul de a tipări moneda, de a stabili impozite şi taxe, de a  

asigura prosperitatea generală, de a reglementa comerţul internaţional şi între state (secţiunea 8).

Separarea puterilor în stat a făcut posibilă contraponderea şi controlul reciproc între cele trei instituţii de bază: cea prezidenţială, Congresul şi puterea judiciară, reprezentată de Curtea Supremă. 
Conform Constituţiei americane, puterea a fost divizată „pe orizontală” (dimensiunea federalismului) şi „pe verticală”, prin separarea celor trei puteri: executivă, legislativă şi judiciară. Întreaga arhitectură constituţională a sistemului politic american este foarte complexă şi este bazată pe principiul echilibrării, controlului şi contraponderii puterilor (checks and balances)
, dar şi, recent, odată cu perioada administraţiei Bush, pe rolul preponderent al preşedintelui
, ceea ce a dus la o personalizare sporită a instituţiei
.

Întregul sistem electoral, procedurile de votare pentru alegerea reprezentanţilor acestori puteri, reflectă caracteristicile fundamentale ale sistemului politic american. Sistemul electoral a fost influenţat de acest rol determinant al statelor, foarte diferite, şi de al căror electorat specific trebuie să ţină cont candidaţii.

Congresul american este emblema federalismului specific Statelor Unite ale Americii, membrii fiecărei Camere fiind aleşi prin mecanisme diferite, prin sisteme de vot diferite, putând avea majorităţi politice diferite.
Congresul Statelor Unite ale Americii are două Camere: Senatul şi Camera Reprezentanţilor. Camera Reprezentanţilor are 435 membri, numărul aleşilor din fiecare stat fiind determinat în funcţie de mărimea populaţiei, iar mandatul deputaţilor este de 2 ani.  
Senatul are 100 de locuri, câte 2 pentru fiecare stat, oricare ar fi mărimea lui. Fiecare stat - cu excepţia statului Nebraska şi a districtului Puerto Rico - este reprezentat de 2 senatori, al căror mandat este de 6 ani. O treime din numărul senatorilor se reînnoieşte din 2 în 2 ani. O treime din mandatele de senator este reînnoită la doi ani, un stat neputând alege cei doi senatori în acelaşi timp. Senatul este constituit şi conform principiului vechimii, asigurând o quasiimovabilitate a senatorilor, persoane cu avere remarcabilă (rata de realegere este de 85-90%). După anul 2000, Senatul a avut o reprezentare republicani/democraţi de 50/50, Preşedintele exercitându-şi adesea dreptul de veto în dezbaterea unor legi. Istoria politică a SUA arată că, atunci când cele două Camere sunt dominate de aceleaşi forţe politice, Senatul dobândeşte un rol decisiv. 

Membrii Camerei Reprezentanţilor sunt aleşi prin vot universal, egal, secret şi direct, potrivit legilor electorale din fiecare stat. Modul de scrutin utilizat pentru alegerea membrilor celor două Camere este sistemul majoritar, uninominal şi cu un singur tur de scrutin, iar durata mandatului este de 2 ani. 
Alegerile se desfăşoară în circumscripţii numite districte, stabilite în fiecare stat, în urma recensământului ce se realizează la fiecare zece ani. Districtele trebuie să aibă acelaşi număr de alegători (400 000).
Rolul Congresului este acela de a avea iniţiative legislative, de a vota legile şi bugetul federal. Acest rol se exercită în funcţie de configuraţia politică a celor două Camere (ex: în perioada 2001-2003, când Senatul şi Camera Reprezentanţilor au fost dominate de republicani, aprobarea iniţiativelor legislative a fost de peste 83%). În situaţia de coabitare politică, Congresul exercită o importantă funcţie de control, mai ales prin intermediul comisiilor de anchetă formate pe anumite probleme (ex: comisiile Watergate-1974, comisia  11 septembrie, creată în anul 2002, comisia ce a anchetat situaţia din Iran-1986 etc).

Cele două Camere pot pune sub acuzare şi pot destitui Preşedintele, Vicepreşedintele şi unii membri ai Executivului, ca şi judecătorii federali sau ai Curţii Supreme. 

Părinţii fondatori ai Constituţiei au asigurat un rol foarte important statelor. Conform Constituţiei, odată la zece ani, repartizarea locurilor se face în funcţie de mărimea populaţiei statului respectiv, în acel moment. 

Constituţia nu stabileşte modul de scrutin din fiecare stat, dar majoritatea lor reprezintă circumscripţii electorale (single member district), redesenate mereu, în funcţie de mărimea populaţiei (ultimul recensământ s-a desfăşurat în anul 2000). Statele au propriile lor organe legislative şi executive, ale căror structuri şi competenţe sunt stabilite de către Constituţiile statelor. Organele legislative ale statelor sunt Adunările legislative bi sau unicamerale. Puterea executivă în state este exercitată de către guvernatori, aleşi pe o perioadă de 2-4 ani

Istoria politică americană a conferit funcţiei prezidenţiale un rol determinant datorat, în mare parte, personalităţii preşedintelui, puterii sale de convingere, legitimităţii decizionale
. În acest context, Preşedintele reprezintă stabilitatea şi unitatea naţiunii. Procedura electorală americană de alegere a preşedintelui a fost stabilită, în linii generale, de Constituţia din 1787. 
Alegerea preşedintelui se face prin vot indirect, prin votul unui Colegiu format din mari electori (Electoral College). Acest corp format din electori, este un corp intermediar, independent şi a fost conceput de constituanţi, astfel încât să reunească cetăţeni înţelepţi, virtuoşi, capabili a decide, desemnaţi în fiecare stat, conform numărului populaţiei sale şi numărului de locuri în Congres
.

Fiecare stat are reguli specifice de desemnare a marilor electori, fiind un sistem complex, în mai multe etape (întâi se făceau alegeri primare sau caucus-uri, aşa cum se organizează încă în zece state americane).
 Caucus-ul este un comitet electoral care reuneşte militanţi politici locali ai unui partid pentru a desemna delegaţii. Cei 538 de mari electori, desemnaţi prin vot universal direct, în fiecare stat, aleg Preşedintele. Mandatul lor este quasi imperativ, astfel încât, după votul lor, numele preşedintelui este aproape cunoscut.

Alegerile prezidenţiale se desfăşoară, aşadar, printr-un sistem de vot indirect,  fiecare stat alegând un număr  de „mari electori” (electors), egal cu numărul senatorilor (2 pentru fiecare stat). Candidaţii care obţin majoritatea, chiar relativă, câştigă toţi „marii electori” ai statului, conform regulii “câştigătorul ia totul” (the winner takes all). Doar două state (Maine şi Nebraska) au posibilitatea de a nu fi reprezentate „monocrom” politic. 

Pentru a fi ales preşedinte, este nevoie de votul majorităţii absolute din cei 538 de electori, provenind de la cele 50 de state. Cum fiecare stat trimite în Senat câte doi senatori, importanţa electorală a fiecărui stat este dată de numărul de deputaţi pe care acesta îi trimite în Camera Reprezentanţilor

Acest sistem poate duce la situaţia în care un preşedinte să fie ales şi atunci când a obţinut majoritatea din partea „marilor electori”, dar nu a avut votul cetăţenilor (popular vote), aşa cum a fost situaţia alegerilor din anul 2000. În unele state, votul devine decisiv şi aceste state devin importante (swing states), aşa cum a fost cazul statului Florida, în 2000, şi a statului Ohio, în 2004.

Alegerile primare sunt alegerile interne din cadrul partidelor, desfăşurate pentru alegerea celui mai bun candidat la funcţiile eligibile. Aceste alegeri sunt considerate un progres în raport cu vechiul sistem tip caucus, mai puţin transparent, deşi în unele state acest sistem mai există. Alegerile primare au un calendar foarte strâns, cu date cheie (Super Tuesdays din lunile februarie şi martie) şi campanii ample de strâns fonduri. Procesul electoral american include, aşadar, numeroase etape, proceduri specifice fiecărui stat, fiind greu de identificat o dată precisă de începere a acestuia.  
Există, în general, două tipuri de alegeri primare: unele în care orice cetăţean, oricare ar fi orientarea sa politică, poate participa la alegerile primare numite deschise. La alegerile primare închise nu pot participa decât alegătorii înscrişi pe lista unui partid. 

Conform tradiţiei, statul New Hampshire deschide seria alegerilor primare, în luna ianuarie a anului în care au loc alegeri prezidenţiale. 

Primarele au loc de obicei între ianuarie şi iunie şi sunt urmate de Convenţiile naţionale ale partidelor, desfăşurate în iulie, august sau septembrie.   Convenţia naţională reprezintă momentul care încheie campania internă din cadrul partidului respectiv, pentru desemnarea candidaţilor pentru funcţia de preşedinte/vicepreşedinte (ticket). Conform tradiţiei, vicepreşedintele trebuie să reprezinte o altă tendinţă a partidului şi o altă regiune decât cea a preşedintelui. În cadrul convenţiilor se votează programul  partidului pentru campania electorală.

Organizarea alegerilor se face la nivel local, având etape numeroase, stabilite de Constituţiile şi de legile electoral ale fiecărui stat: înscrierea pe listele electorale, declararea candidaţilor, înscrierea pe buletinele de vot (ballot access). Conform legii federale a dreptului de vot (VRA), procedura înscrierii pe liste variază de la stat la stat. Decupajul electoral, realizat de corpul legislativ al fiecărui stat, are un rol esenţial, făcând posibilă regruparea unui anume partid în acelaşi district (practica gerrymandering).

Ultima etapă a alegerilor prezidenţiale se desfăşoară, conform Constituţiei, în ziua de marţi, după prima zi de luni a lunii noiembrie (numită Election Day), odată la patru ani.
Un alt element specific sistemului electoral american, care reflectă particularităţile sistemului politic, este faptul că, în SUA, la jumătatea mandatului prezidenţial, se desfăşoară alegeri, numite mid-term elections, pentru reînnoirea unui număr de mandate în Senat şi Camera Reprezentanţilor, precum şi pentru alegerea unei părţi a guvernatorilor din diferite state, a altor persoane în funcţii locale importante (judecători, reprezentanţi ai colectivităţilor locale din cele 99 de parlamente locale).

Alegerile mid-terms au loc în aceeaşi zi a lunii noiembrie, ca şi alegerile prezidenţiale, dar se desfăşoară după doi ani, fiind numite alegerile de la jumătatea mandatului prezidenţial.

Scrutinul legislativ, organizat la jumătatea mandatului prezidenţial (mid-term elections) reprezintă un test electoral crucial pentru Preşedintele american şi  permite reconfigurarea politică a Congresului şi a puterilor locale. Rolul deosebit al alegerilor legislative desfăşurate la jumătatea mandatului prezidenţial este determinat de importanţa puterii legislative în cadrul  sistemului  politic  american.

Ultimele alegeri prezidenţiale s-au organizat în ziua de 4 noiembrie 2008, zi în care a fost aleasă o parte a senatorilor americani, a guvernatorilor statelor şi a unor candidaţi la alte funcţii locale  .

Alegerile prezidenţiale din 4 noiembrie 2008, desfăşurate în Election Day (prima zi de marţi de la începutul lunii noiembrie), au coincis cu alegerile senatoriale organizate în 33 state şi două teritorii (o treime din Senat), cu alegerile deputaţilor (reînnoirea Camerei Reprezentanţilor în toate statele), cu alegerile pentru posturile de guvernator în 11 state, precum şi cu desfăşurarea unor scrutinuri şi referendumuri locale. La alegerile din 4 noiembrie 2008, au fost reînnoite 35 dintre cele 100 de mandate ale Senatului. Numeroase state au permis începerea votării cu mult înainte (conform reglementărilor referitoare la votul anticipat). În anul 2008, în statul Iowa, de exemplu, buletinele de vot au fost distribuite încă de pe 28 septembrie, pentru a putea fi transmise înapoi, prin curier electronic sau personal, de către alegători, la birourile electorale locale. În acest an, alegătorii au vrut să evite situaţia de la alegerile trecute când a fost o aglomeraţie foarte mare la centrele de votare sau au fost contestate multe buletine de vot. 

Pe 15 decembrie 2008, marii electori din Colegiul Electoral au desemnat cel de-al 44-lea Preşedinte al SUA. Membrii Colegiului s-au reunit în fiecare stat şi au votat  pentru funcţia de  preşedinte şi vicepreşedinte al SUA, iar pe data de 8 ianuarie 2009, voturile acestora au fost numărate în faţa Congresului.

După votul electorilor, rezultatul alegerilor prezidenţiale a confirmat victoria netă a lui Barack Obama: 364 voturi pentru Obama/Biden, 163 voturi pentru McCain/Palin, 11 voturi indecişi.

La votul popular, scorul electoral a fost la fel de clar: Barack Obama -  66.056.046, 53% din voturi; McCain/Palin - 57.838.800, 46% din voturi.

Rezultatele alegerilor pentru Congres au dus la următoarea configuraţie politică: în Senat, democraţii deţin 57 mandate, în timp ce republicanii au doar 40 mandate.

Noul Preşedinte şi vicepreşedintele au preluat funcţiile pe 20 ianuarie 2009 (Inauguration Day).
Pe 2 noiembrie 2010, se vor desfăşura alegerile legislative mid-terms, pentru alegerea  membrilor Camerei Reprezentanţilor şi a unei treimi a Senatului, precum şi pentru alegerea a 36  guvernatori şi a altor funcţii publice.
2. Consideraţii legislative şi istorice referitoare la Election Day
În Statele Unite ale Americii, alegerea bisericii şi a funcţionarilor publici datează aproape de la fondarea Colony Plymouth, turul de scrutin pe buletin de vot fiind instituit la alegerile pentru guvernatorul statului Massachusetts în 1634
.
În legislaţia elaborată în 1792 se afirma că alegerile prezidenţiale se vor organiza în orice moment din perioada delimitată de 34 zile înainte de prima miercuri din luna decembrie a anului în care aceste alegeri se organizează.

Organizarea alegerilor prezidenţiale în ziua numită Election Day, ziua de marţi, după prima zi de luni a lunii noiembrie, a fost stabilită de Congresul american în anul 1845 (2 USC § 1,7; 3 USC) din motive complexe, determinate de factori sociali, geografici, religioşi etc
. 
Motivaţia alegerii acestei zile a constituit obiectul a numeroase cercetări, multe teorii avansând explicaţii pentru decizia Congresului de a stabili o zi unică pentru votarea Preşedintelui, în prima marti dupa prima zi de luni, a lunii noiembrie. Motivele reale, aşa cum se arată în înregistrările dezbaterilor Congresului cu privire la proiectul de lege, din decembrie 1844, au fost destul de prozaice
. Majoritatea cercetătorilor afirmă că explicaţia acestei prevederi se găseşte în contextul social-istoric şi religios al societăţii americane din acea perioadă. În anul 1845, societatea americană era o societate de tip agrar, în care organizarea alegerilor era determinată de ritmul acestui tip de societate.  

A fost aleasă luna noiembrie deoarece în acea perioadă se termina strângerea recoltelor şi după începutul lunii noiembrie urma perioada furtunilor de toamnă.

Ziua de marţi a fost stabilită pentru că ea urmează zilei de 1 noiembrie, zi de sărbătoare religioasă importantă (All Saints Day), zi în care nu ar fi putut fi organizate alegerile. În acelaşi timp, în anul 1845, drumul către reşedinţa teritoriilor dura o zi, două, ceea ce impunea ca plecarea să aibă loc înainte de ziua de marţi. Această zi era, de asemenea, o zi de lucru, element important dată fiind implicarea judecătorilor electorali (care din motive religioase nu puteau lucra duminica şi de aceea a fost aleasă o zi de lucru).

În practica istorică, Election Day devenise o zi în care se reuneau în rezidenţele ţinuturilor mii de oameni, prilej cu care se vota atât pentru alegerile prezidenţiale (votul popular), cât şi pentru alte funcţii locale.

În prezent, în ziua numită Election Day, în toate statele americane se desfăşoară alegerile prezidenţiale (etapa votului popular), alegerile pentru Camera Reprezentanţilor (deputaţii având mandat de 2 ani) şi pentru o treime din Senat. În unele state se votează şi pentru alte funcţii publice, cum ar fi funcţia de guvernator, de conducători de şcoli, de judecător, de şerif etc. Alte state au reglementări diferite legate de acordarea voturilor în ani pari/impari sau determinate de prevederile Constituţiilor şi legile electorale din fiecare stat .

În practica desfăşurăriii alegerilor au apărut numeroase dificultăţi legate de acordarea unui interval de timp pentru votare, într-o zi de lucru, măsură discutată de patronii care acordă, uneori, o pauză cu plată sau o pauză de masă. Criticii acestor prevederi subliniază că acestea au dus la creşterea absenteismului.

Din motive diverse, în timp, sistemul electoral american s-a adaptat, reglementându-se, în unele state, votul anticipat sau votul în absenţă (prin corespondenţă, prin e-mail). Aceste măsuri au dus şi ele la numeroase dificultăţi legate de influenţarea opiniei publice înainte de acordarea votului de către majoritatea electoratului.

Problema stabilirii unei date fixe la care se desfăşoară alegerile prezidenţiale şi alte tipuri de alegeri, în funcţie de reglementările electorale ale fiecărui stat, rămâne o temă de dezbateri intense în SUA. Argumentele pro sunt determinate mai ales de prevederile constituţionale şi ale legilor electoral, care impun o zi unică de vot, pe tot teritoriul SUA, pentru organizarea alegerilor prezidenţiale, mai exact, a votului popular, precum şi pentru alegerile legislative la nivel federal. Pentru alegerile prezidenţiale, desfăşurarea alegerilor pentru desemnarea electorilor şi, implicit, a candidatului la Preşedinţie, permite continuarea celorlalte etape ale procesului electoral.

Specificul democraţiei americane permite, la jumătatea mandatului prezidenţial, o reevaluare a susţinerii politice pe care Preşedintele o are în Congres şi la nivel local. Istoria politică americană arată că, de multe ori, acest sprijin s-a schimbat, Preşedintele fiind nevoit să continue mandatul în condiţii de coabitare politică.  
3. Scurt istoric referitor la data desfăşurării alegerilor în România

 În România, prin Legea electorală din 1864 s-au pus bazele moderne ale alegerilor legislative, determinând creşterea numărului de alegători şi gruparea acestora în două categorii: alegători primari, care votau prin delegaţie şi alegători direcţi, care votau nemijlocit, reprezentarea având la bază criterii de 
ordin censitar
. Primele alegeri pentru Adunarea Deputaţilor pe baza acestei  nou adoptate legi electorale au avut loc doi ani mai târziu, după abdicarea domnitorului Alexandru Ioan Cuza, în 1866. 

Membrii Camerei erau aleşi pe o perioadă de patru ani. Pentru desemnarea Senatului, Constituţia prevedea împărţirea alegatorilor in două colegii în fiecare judeţ, care desemnau fiecare câte un senator. Existau şi membri de drept ai Senatului, precum moştenitorul tronului, de la vârsta de 18 ani, şi mitropoliţii si episcopii. Senatorii erau aleşi pe o perioadă de opt ani, jumătate din numărul lor fiind înnoit, la fiecare patru ani. Campaniile electorale aveau loc numai în oraşe, ţăranii votând în colegiul al 3-lea, prin delegaţi.
În România, abia după primul război mondial, respectiv, cu prilejul alegerilor din noiembrie 1919, se înregistrează unele îmbunătăţiri în materie electorală. Deşi, iniţial, Decretul-lege din noiembrie 1918 conţinea prevederi doar pentru Vechiul Regat şi Basarabia, care deja începuse procesul de unire cu "Ţara", ulterior, în 1919 se adoptă un alt decret-lege, care se referea la condiţiile în care se vota şi în celelalte provincii româneşti: Banat, Bucovina, Crişana, Maramureş, Satmar şi Transilvania. În lege era prevăzut ca alegerile să se desfăşoare pe parcursul a trei zile pentru Cameră (3-5 noiembrie) şi două zile pentru Senat (7-8 noiembrie), fiecare comună având o zi anume fixată pentru vot. 

Alegerile din 1922, organizate şi conduse de către guvernul liberal prin Ion. I. C. Brătianu, s-au organizat, în aceeaşi modalitate pentru Cameră, între 5-7 martie 1922, şi pentru Senat, pe parcursul a 4 zile - 1,2,9, şi 10 martie 1922 (deşi legea stipula numai 2 zile). 

În mai 1926, alegerile parlamentare s-au desfăşurat pe baza unei noi legi - prima lege cu adevărat Lege electorală. Din acest moment, prevederile Constituţiei au fost completate cu cele ale Legii electorale pentru Adunarea Deputaţilor şi Senat. După dispoziţiile acesteia, se înlocuieşte principiul reprezentării proporţionale cu cel al primei majoritară. La alegerile din 1927, scrutinul pentru Cameră a avut loc pe 7 iulie, iar cel pentru Senat între 10-14 iulie. 

Alegerile din 1931 şi cele din iulie 1932, s-au desfăşurat pe un fond tensionat, ca şi la alegerile din 1928 şi 1931. Alegerile din 1937, au fost ultimele alegeri libere din perioada interbelică,  la scurt timp de la scrutin regele Carol al II-lea instaurând dictatura, inaugurând, astfel, era regimurilor antidemocratice în România. Pe fondul unei scene politice divizate, 16 partide politice au candidat în alegerile parlamentare din 20 decembrie pentru Camera Deputaţilor şi din 22 decembrie pentru Senat. 

După război, de la 23 august până la alegerile din 1946, în România se formaseră patru guverne, nici unul dintre acestea nefiind legitimat prin vot. Prin Legea electorală, publicată în 15 iulie 1946, s-a dat drept de vot femeilor,  militarilor şi funcţionarilor publici, data alegerilor fiind stabilită pentru 19 noiembrie 1946.

În ceea ce priveşte alegerile prezidenţiale trebuie făcută o serie de remarci de natură general-istorică:

Instituţia preşedintelui republicii a fost infiinţată cu 16 ani înainte de prăbuşirea regimului comunist, prin transformarea funcţiei de preşedinte al 
Consiliului de Stat al Republicii Socialiste România în cea de Preşedinte al Republicii Socialiste România. Primul preşedinte al ţării a fost Nicolae Ceauşescu, ales de Marea Adunare Naţională pe 28 martie 1974, şi reales succesiv începând cu 1975. Dincolo de caracterul formal al procesului electoral comunist, caracteristica sa principală o reprezenta alegerea indirectă a preşedintelui, astfel că, dintr-o perspectivă strict tehnică, regimul constituţional putea fi încadrat în categoria celor de tip parlamentar.
Alegerea directă şi populară a preşedintelui se realizează în cadrul unui scrutin de tip majoritar, este stipulată în Constituţie şi reglementată detaliat de o lege electorală. Iniţial, a fost reglementată de Decretul-lege nr. 92 din 14 martie, act juridic cu caracter cvasi-constituţional, care stabilea şi modalitatea de desfăşurare a alegerilor parlamentare. După adoptarea Constituţiei, alegerile prezidenţiale şi parlamentare au primit codificări juridice distincte. respectiv: Legea nr. 69 din 1992 şi  Legea nr. 370 din 2004, cu modificările ulterioare, până în 2009. Art. 4 al Legii stipulează: „(1) Ziua alegerilor este duminica. Alegerile au loc în luna anterioară lunii în care ajunge la termen mandatul de preşedinte. Cu cel puţin 45 de zile înaintea zilei votării, Guvernul stabileşte data alegerilor prin hotărâre. (2) În situaţiile prevăzute la art. 97 alin. (1) din Constituţia României, republicată, data alegerilor va fi stabilită şi adusă la cunoştinţa publică de Guvern în cel mult 30 de zile de la data la care a intervenit vacanţa funcţiei. (3) Hotărârea privind stabilirea datei alegerilor se adoptă la propunerea Ministerului Administraţiei şi Internelor şi a Autorităţii Electorale Permanente”.
Până în anul 2004 cele două scrutinuri, parlamentar şi prezidenţial s-au desfăşurat în acelaşi timp. Ca urmare a a revizuirii constituţionale din 2003, alegerile prezidenţiale din toamna anului 2009 au fost primele desfăşurate separat de cele parlamentare. 
Teoretic, alegerile legislative şi prezidenţiale se vor suprapune din nou în 2024, adică după 16 ani şi alte 4 mandate parlamentare şi 3 prezidenţiale întregi. Prognoza este mai mult decât probabilă având în vedere regularitatea de până acum a scrutinului prezidenţial
.

